Diari Oficial de la Generalitat Valenciana


Sumari del DOGV 2860, del 31-10-1996 (1996/839734)

DECRET 187/1996, de 18 d'octubre, del Govern Valencià, pel qual es declaren les serres d'Onil, Reconc, Fontanella i Penya Roja com a zona d'actuació urgent (ZAU), per a la seua defensa davant el risc d'incendis forestals.
-----------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1996/10/18/187/dof/vci/html**

### Dades del document

Número de DOGV
:   2860

Data del DOGV
:   31-10-1996

Secció del DOGV
:   ALTRES DISPOSICIONS

Número del document
:   1996/839734


Data del document
:   18-10-1996

Organisme emissor
:   Conselleria d'Agricultura i Medi Ambient

Tipus de document
:   Decret

Anàlisi jurídica

DECRET 187/1996, de 18 d'octubre, del Govern Valencià, pel qual es declaren les serres d'Onil, Reconc, Fontanella i Penya Roja com a zona d'actuació urgent (ZAU), per a la seua defensa davant el risc d'incendis forestals.   
L'article 24 de la Llei de la Generalitat Valenciana 3/1993, de 9 de desembre, Forestal de la Comunitat Valenciana, en el seu apartat 1.g), estableix que l'administració, després de l'audiència dels propietaris, podrà declarar àrees com a zones d'actuació urgent (ZAU), per tal de conservar-les i afavorir la seua restauració, sempre que els terrenys estiguen afectats per qualsevol alteració ecològica greu o amb risc d'afecció.  
És objecte d'aquest decret la declaració de la zona de les serres d'Onil, Reconc, Fontanella i Penya Roja com a zona d'actuació urgent (ZAU) per tal de preservar-la davant el risc d'incendis forestals.  
La zona objecte de declaració com a d'urgent actuació, que es troba a les comarques de l'Alcoià i l'Alt Vinalopó, acull una part important i representativa de les masses forestals de la Comunitat Valenciana, i les formacions vegetals que es desenvolupen a la zona presenten un estat de conservació acceptable, motiu pel qual s'ha considerat prioritària la seua defensa. La conservació d'aquestes formacions boscoses es troba amenaçada per un alt perill potencial d'incendis com a conseqüència de les característiques fisiogràfiques, meteorològiques i climàtiques que caracteritzen aquests terrenys. Aquesta situació fa necessària i urgent una ordenació i un tractament dels combustibles vegetals que doten aquests terrenys d'una estructura, basada en àrees tallafocs, que els permeta afrontar el fenomen de l'incendi amb un mínim de garantia per a la persistència del conjunt de la massa forestal.  
La Generalitat Valenciana, a la vista de la situació descrita i d'acord amb l'article 24 de la Llei 3/1993, de 9 de desembre, Forestal de la Comunitat Valenciana, i l'article 59 del seu reglament aprovat pel Decret 98/1995, de 16 de maig, del Govern Valencià, després de prèvia audiència dels propietaris afectats, ha optat per declarar aquesta àrea com a zona d'actuació urgent (ZAU) per tal de preservar-la davant el risc d'incendis mitjançant la planificació, projecció i execució directa per la mateixa Generalitat Valenciana de les actuacions silvícoles que calguen, per mitjà de convenis amb els propietaris en aquells casos en què la gestió dels terrenys no siga competència directa de la Generalitat Valenciana.  
Per tot el que s'ha exposat, a proposta de la consellera d'Agricultura i Medi Ambient i amb la deliberació prèvia del Govern Valencià, en la reunió del dia 18 d'octubre de 1996,  
DECRETE  
Article 1. Objecte  
Es declara zona d'actuació urgent (ZAU), per tal de defensar-la davant el risc d'alteracions ecològiques greus com a conseqüència de grans incendis forestals, les serres d'Onil, Reconc, Fontanella i Penya Roja.  
Article 2. àmbit territorial  
La zona definida com a serres d'Onil, Reconc, Fontanella i Penya Roja, amb una superfície de 13.002 hectàrees, està situada als termes municipals d'Alcoi, Banyeres de Mariola, Castalla, Ibi, Onil, Biar, Sax i Villena, de la província d'Alacant, i els seus límits són els següents:  
- Nord: carretera de Biar a Banyeres de Mariola.  
- Est: carretera de Banyeres de Mariola a Ibi.  
- Sud: carretera d'Ibi a Onil i carretera d'Onil a l'autovia (N-330).  
- Oest: autovia (N-330).  
En l'annex I d'aquest decret es recull la representació cartogràfica de la zona objecte de la declaració.   
Article 3. Mesures preventives  
Les mesures preventives que s'han d'adoptar consisteixen a dotar l'esmentada zona d'una xarxa d'àrees tallafocs ideada i estructurada de tal forma que, minimitzant impactes ambientals negatius, aconseguisca garantir, en el seu conjunt, la persistència de les masses forestals actualment presents davant el risc d'incendis forestals.  
Les mencionades mesures estan arreplegades en el corresponent avantprojecte de silvicultura preventiva elaborat a tal efecte per la Direcció General de Desenvolupament Forestal.  
En l'annex II d'aquest decret es recull la informació cartogràfica de la xarxa d'àrees tallafocs, ideada inicialment.  
Article 4. Sistema d'execució  
1. En els terrenys objecte d'aquest decret en què la gestió directa siga competència de la Generalitat Valenciana, el projecte al qual fa referència l'article anterior, una vegada aprovat, serà executat per l'administració forestal.  
2. En els terrenys no gestionats directament per la Generalitat Valenciana, tant de propietat pública com privada, l'execució del projecte serà realitzada d'igual manera per l'administració forestal després de prèvia firma dels corresponents convenis amb els propietaris.  
En els convenis esmentats, de conformitat amb el punt 2 de l'article 119 del Reglament de la Llei 3/1993, de 9 de desembre, Forestal de la Comunitat Valenciana, correspon a la Generalitat Valenciana l'aportació per a la inversió que es farà i l'aportació del propietari serà la disponibilitat dels seus terrenys per a l'execució dels treballs.  
La duració dels convenis serà de 10 anys, de tal manera que permeten tant l'execució del projecte com el seu posterior manteniment per part de l'administració forestal durant el dit període.  
En el cas que no es produïsca denúncia expressa del conveni per cap de les parts, aquest es prorrogarà de forma automàtica en cicles consecutius de 10 anys.  
3. En el cas que propietaris afectats pels treballs recollits en el projecte no accediren a la firma dels referits convenis, conforme amb el punt 5 de l'article 55 de la Llei 3/1993, de 9 de desembre, Forestal de la Comunitat Valenciana, i després de previ advertiment, l'administració els executarà a càrrec d'aquells.  
Article 5. Indemnitzacions compensatòries  
En les forests de propietat privada, no subjectes a cap consorci o conveni per a la seua repoblació, els propietaris que es vegen afectats pels treballs rebran una indemnització compensatòria per les limitacions d'ús i de rendes futures en aquests terrenys.  
Les indemnitzacions compensatòries es pagaran una sola vegada per a cadascun dels períodes de 10 anys.  
Els límits establits per a les valoracions de les indemnitzacions del primer decenni són els que s'estableixen en el quadre següent:  
 Percentatge de superfície afectada pels  
 treballs sobre la superfície total de la propietat  
 Menor al 10% Entre el 10 i el 30% Més del 30%  
Ha. de terreny  
forestal  
amb arbrat  
per a fusta de 3.700 a 4.500 de 7.400 a 9.000 de 11.000 a 13.400  
 pessetes pessetes pessetes  
Ha. de terreny  
forestal   
amb arbrat  
no per a fusta de 2.900 a 4.600 de 5.700 a 9.100 de 8.500 a 13.600  
 pessetes pessetes pesetes  
Ha. de terreny  
forestal  
desarbrat 2.500 pessetes 5.000 pessetes 7.500 pessetes  
Les valoracions unitàries de les indemnitzacions compensatòries per als decennis futurs seran establides i revisades de forma periòdica mitjançant ordre de la consellera d'Agricultura i Medi Ambient.  
Article 6. Destinació dels productes per a fusta amb aprofitament comercial  
D'acord amb la titularitat i situació administrativa dels terrenys forestals afectats pels treballs, els productes per a fusta amb aprofitament comercial que se n'obtinguen tindran la següent destinació:  
a) En les forests propietat de la Generalitat Valenciana, es procedirà a la comercialització dels productes en carregador, d'acord amb la legislació vigent.  
b) En les forests consorciades o amb conveni per a la seua repoblació es procedirà d'igual manera que en el cas de forest de la Generalitat Valenciana, repartint els ingressos obtinguts entre aquesta i el propietari dels terrenys, d'acord amb els percentatges establits en els corresponents convenis o consorcis.  
c) En les forests catalogades d'utilitat pública no consorciades ni amb conveni per a la seua repoblació, quan la fusta obtinguda no sobrepasse els 100 metres cúbics, quedarà en poder de l'ajuntament per a atencions municipals. Quan la fusta obtinguda sobrepasse l'esmentada quantitat, aquesta es comercialitzarà conforme amb allò establit en la legislació vigent per a aprofitaments en forests catalogades d'utilitat pública.  
d) En les forests privades o públiques no catalogades com a d'utilitat pública, que no estiguen consorciades ni amb conveni, la fusta obtinguda es pondrà a disposició del propietari en carregador perquè procedisca a la seua comercialització sense càrrec de taxes administratives.  
Per la seua part, el propietari estarà obligat a retirar la fusta dels carregadors en un termini de temps inferior a quatre mesos. En cas que no es retire la fusta en el termini fixat, la Generalitat Valenciana procedirà al seu decomís i posterior destrucció o comercialització.  
Article 7. Termini d'execució  
L'execució dels treballs es realitzarà en un termini no superior als tres anys.  
El manteniment de les àrees tallafoc, previst per a realitzar-lo en cicles de dos i quatre anys, s'executarà dins de l'anualitat que corresponga i durant el període de vigència dels convenis.  
Article 8. Finançament  
La dotació pressupostària per a l'execució inicial de la xarxa d'àrees tallafoc considerada en el projecte previst ascendeix a la quantitat de 272.758.473 de pessetes, de les quals un màxim de 8.000.000 de pessetes es destinaran a indemnitzacions compensatòries.  
El manteniment posterior i periòdic de la xarxa d'àrees tallafoc executada a l'empara d'aquest decret, com també les indemnitzacions compensatòries establertes en cicles de deu anys, es finançarà a càrrec del programa 442.40 d'acord amb les previsions considerades en el projecte i fins als imports globals màxims que per a aquest fi destinen les corresponents lleis de pressupostos de la Generalitat Valenciana.  
DISPOSICIONS ADDICIONALS  
Primera  
S'aprova el text del model de conveni per a l'execució i el manteniment de la xarxa d'àrees tallafoc per a la defensa de les serres d'Onil, Reconc, Fontanella i Penya Roja davant el risc d'incendis forestals, que s'ha de subscriure amb entitats públiques, que figura en l'annex III.  
Segona  
Es faculta la consellera d'Agricultura i Medi Ambient per a la firma dels convenis esmentats en la disposició addicional primera, que s'ha de subscriure entre la Generalitat Valenciana i entitats públiques.  
DISPOSICIONS FINALS  
Primera  
S'autoritza la consellera d'Agricultura i Medi Ambient perquè, dins de les seues competències, dicte les disposicions necessàries per a l'execució i desenvolupament d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 18 d'octubre de 1996  
El president de la Generalitat Valenciana,  
EDUARDO ZAPLANA HERNANDEZ-SORO  
La consellera d'Agricultura i Medi Ambient,  
MARIA ANGELS RAMON-LLIN I MARTINEZ.  
ANNEX III  
Conveni de Cooperació entre la Generalitat Valenciana i ...(entitat pública), per a l'execució i manteniment de la xarxa d'àrees tallafoc per a la defensa de les serres d'Onil, Reconc, Fontanella i Penya Roja davant el risc d'incendis forestals.  
València, ... d ... de 1996.  
Reunits:  
D'una part, la senyora Maria Angels Ramón-Llin i Martínez, consellera d'Agricultura i Medi Ambient, en nom i representació d'aquesta, expressament autoritzada per a aquest acte pel Decret 187/1996, de 18 d'octubre, del Govern Valencià.  
D'altra, El senyor/ra ...(nom i cognoms alcalde/essa, president/ta, etc.), ...(càrrec), en nom i representació del/de l'/de la ...(entitat pública), expressament autoritzat/ada per a aquest acte per ... (Ple, Consell, etc.).  
Totes dues parts es reconeixen mútuament competència i capacitat per a establir aquest conveni i  
Manifesten:  
I. La Generalitat Valenciana és competent en matèria de planificació, coordinació i execució de les mesures i accions necessàries per a la prevenció i lluita contra els incendis forestals, segons allò establert en l'article 55 de la Llei de la Generalitat Valenciana 3/1993, de 9 de desembre, Forestal de la Comunitat Valenciana.  
II. El Decret 187/1996, de 18 d'octubre, del Govern Valencià, pel qual es declara les serres d'Onil, Reconc, Fontanella i Penya Roja com a zona d'actuació urgent (ZAU) per a la seua defensa davant el risc d'incendis forestals, afecta el/s terme/s municipal/s d ..., província d ...  
III. El/la/l'...(entitat pública) disposa de terrenys afectats pels treballs considerats en el projecte de silvicultura preventiva per a l'execució i el manteniment de la xarxa d'àrees tallafocs per a la defensa de serres d'Onil, Reconc, Fontanella i Penya Roja davant el risc d'incendis forestals, redactat a tal fi per la Direcció General de Desenvolupament Forestal.  
IV. El Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, disposa que la Generalitat Valenciana podrà establir convenis amb altres administracions públiques per a l'execució de mesures inajornables en àrees declarades zones d'actuació urgent. L'aportació de la Generalitat Valenciana serà la totalitat de la inversió que s'ha de realitzar.  
V. El programa 442.40, Restauració i Protecció dels Recursos Naturals, considera en el seu capítol 6, «Inversions reals», el manteniment i la creació de noves infraestructures per a la prevenció d'incendis forestals.  
De conformitat amb allò exposat, acorden la formalització d'aquest conveni, segons les següents:  
Estipulacions  
Primera. Objecte del conveni  
És objecte d'aquest conveni la cooperació entre la Generalitat Valenciana i el/la/l'...(entitat pública) per a l'execució i el manteniment del projecte de la xarxa d'àrees tallafocs per a la defensa de les serres d'Onil, Reconc, Fontanella i Penya Roja davant el risc d'incendis forestals, dels terrenys de les quals és titular i on la seua gestió directa no és competència de la Generalitat Valenciana.  
Segona  
Mitjançant aquest conveni, el/la/l'...(entitat pública) aporta els terrenys de la seua titularitat situats en el/s terme/s municipal/s de ... (municipi) que es ressenyen a continuació:  
Tercera  
El/la/l'...(entitat pública) posa a disposició de la Conselleria d'Agricultura i Medi Ambient aquests terrenys i mantindrà les ocupacions i servituds que siguen compatibles amb els treballs silvícoles projectats, per un termini de 10 anys, termini que es prorrogarà de forma automàtica en cicles consecutius de deu anys en el cas que no es produïsca denúncia expressa del conveni per cap de les parts.   
Quarta  
Els productes per a fusta amb aprofitament comercial que s'obtinguen dels treballs silvícoles es posaran a disposició del/la/l'...(entitat pública) en carregador perquè es procedisca a la seua comercialització sense càrrec de taxes administratives.  
Per la seua part, el/la/l'... (entitat pública) estarà obligat/ada a retirar la fusta dels carregadors en un termini de temps inferior a quatre mesos. En cas que no se'n retire la fusta en el termini fixat, la Generalitat Valenciana procedirà al seu decomís i posterior destrucció o comercialització.  
Cinquena  
La Conselleria d'Agricultura i Medi Ambient aportarà els estudis, projectes i pressupostos necessaris per a la realització de l'esmentada xarxa d'àrees tallafoc.  
Sisena  
La Conselleria d'Agricultura i Medi Ambient assumeix, a càrrec dels seus pressupostos, la direcció i execució dels treballs necessaris per a la creació de la xarxa d'àrees tallafoc, com també el seu manteniment durant la vigència d'aquest conveni.  
Setena  
Els treballs necessaris per a l'execució de la xarxa d'àrees tallafocs es finançaran a càrrec del programa 442.40, Restauració i Protecció dels Recursos Naturals.  
El manteniment posterior i periòdic de la dita xarxa es finançarà a càrrec del mateix programa, d'acord amb les previsions considerades en el projecte i fins als imports globals màxims que per a aquest fi destinen les corresponents lleis de pressupostos de la Generalitat Valenciana.  
Vuitena  
S'estableix un termini de tres anys per a l'execució de la xarxa d'àrees tallafoc objecte d'aquest conveni.  
Novena  
En cas d'incompliment d'allò establit en aquest conveni, la Generalitat Valenciana, com també el/la/l'...(entitat pública), podrà, després de prèvia audiència de l'altra part, rescindir aquest conveni.  
Deu  
Aquest conveni té naturalesa administrativa i, estant exclosa l'aplicació directa de la legislació general de contractació administrativa, es regirà per les seues pròpies normes i, supletòriament, pels principis de la dita legislació i els generals de l'ordenament jurídic administratiu.  
Perquè conste a l'efecte oportú, i en prova de conformitat, firmen els compareixents aquest document en exemplar quintuplicat i a un sol efecte, en el lloc i data damunt indicats.  
La consellera d'Agricultura i Medi Ambient,  
MARIA ANGELS RAMON-LLIN I MARTINEZ  
... (Càrrec entitat pública)  
... (Nom i cognoms)


Còpia Permalink ELI